กรุงเทพทนไม่ไหวร่วมชิงเบี้ยซิตีคาร์
กรุงเทพประกันภัย อดใจไม่ไหว เบนเข็มรับงานซิตีคาร์ ยอมขอกำไรแค่ 5%
4 ม.ค. 2556

กรุงเทพประกันภัย อดใจไม่ไหว เบนเข็มรับงานซิตีคาร์ ยอมขอกำไรแค่ 5%
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า บริษัทได้ปรับเปลี่ยนนโยบายการรับประกันภัยรถยนต์ โดยหันมาทำตลาดรถยนต์ขนาดเล็ก หรือซิตีคาร์ให้มากขึ้น เพื่อตอบสนองโครงการรถคันแรกที่ยังมีผลต่อเนื่องมาถึงปีนี้ 
“แม้ก่อนหน้าที่เราจะไม่สนทำตลาดซิตีคาร์ เพราะมีความเสี่ยงสูง แต่เมื่อตลาดซิตีคาร์ขยายตัวอย่างมาก ก็ต้องลงมาทำเบี้ยรถป้ายแดงซิตีคาร์เหมือนกัน เพื่อรักษาตลาดไว้ เพียงแต่ต้องทำให้เป็น และมีความเข้มงวดในการรับงานให้มากขึ้น ซึ่งระบบคอมพิวเตอร์ใหม่ของเราสามารถบริหารจัดการข้อมูล และวิเคราะห์ข้อมูลของลูกค้าที่มีอยู่ได้ จึงทำให้ความเสี่ยงในการรับประกันลดลง” นายพนัส กล่าว
นอกจากนี้ หลักสำคัญในการรับประกันรถของบริษัท คือ ค่าเบี้ยต้องได้ราคา และมีกำไรประมาณ 5% ก็พอใจแล้ว แม้ที่ผ่านมาก่อนเกิดเหตุการณ์น้ำท่วมใหญ่ กำไรเบี้ยรถยนต์จะมากถึง 10% ก็ตาม อย่างไรก็ตาม บริษัทจะรักษาสัดส่วนเบี้ยรถยนต์ไว้อยู่ที่ 40% และเบี้ยที่ไม่ใช่รถยนต์ หรือนันมอเตอร์ 60%
ทั้งนี้ คาดว่ามูลค่าเบี้ยประกันรถยนต์ชั้น 1 ทั้งระบบในปีนี้จะมากถึง 1.4 หมื่นล้านบาท จากรถยนต์ป้ายแดงที่จะออกมาประมาณ 1 ล้านคัน ที่เฉลี่ยค่าเบี้ยประมาณ 1.4 หมื่นบาทต่อคัน ทำให้มูลค่าเบี้ยรถยนต์โดยรวมยังมีสัดส่วนถึง 60% ของมูลค่าเบี้ยประกันทั้งหมด